text: L'Institut de Palamós és una de les seus de les proves d'accés a la Universitat
  L'Institut de Palamós és una de les seus de les proves d'accés a la Universitat
  10/06/2021 Societat - Carlos Ribas
  Estudiants fent la selectivitat a l'Institut de Palamós, aquest dimarts. (Foto: Escola Vedruna).
  Des d'aquest passat dimarts i fins demà divendres, 3.644 estudiants de batxillerat de les comarques gironines estan fent les proves d'accés a la univesitat. Per segon any consecutiu, es realitzen de manera descentralitzada i els exàmens es reparteixen en centres d'onze municipis diferents. Per primera vegada, Palamós n'és un. Concretament, 157 alumnes s'examinen a l'Institut palamosí. Aquesta és, a més, una selectivitat especial tenint en compte que els joves han fet els dos anys de batxillerat condicionats per les dificultats que provoca la pandèmia de la COVID-19.
  Aquests alumnes han vist trasbalsats els seus estudis en un moment vital, clau, en què han de decidir el seu futur universitari. L'esclat de la pandèmia, fa quinze mesos, els va enganxar en ple curs de primer de batxillerat i van veure com se'ls anul·laven les classes presencials. Ho recorda Ignasi Iglesias, estudiant de l'escola Vedruna de Palamós.
  Una situació que no només va afectar la seva activitat acadèmica sinó també la personal. Són joves en edat de creixement i socialització. En aquest sentit, des del professorat s'ha fet un acompanyament emocional en el retorn a l'aula. Isabel Romero, directora adjunta del Vedruna.
  Romero considera que, malgrat les dificultats, els alumnes afronten les proves d'accés a la universitat ben preparats.
  Tal com va passar l'any 2020, les proves d'accés a la universitat són més flexibles i els alumnes tenen més opcions d'examen per escollir, com explica Ignasi Iglesias, estudiant de segon de batxillerat.
  La pandèmia ja va provocar l'any passat que es modifiqués la logística de les proves de selectivitat. Es va incrementar un dia, de tres es va passar a quatre, i es van distribuir en diferents centres de la demarcació. Aquest any, l'Institut de Palamós és una de les seus, amb 157 estudiants. Ignasi Iglesias, creu que poder fer els examens en el mateix municipi és beneficiós i els allibera de pressió.
  En línies generals, es mantenen les mateixes mesures que ja es van aplicar en l'organització de l'any passat. Les entrades als centres han de ser esglaonades, l'ús de la mascareta és obligatori i cal mantenir la distància entre persones. En l'àmbit acadèmic, es manté l'operativitat a l'hora de triar les respostes a contestar. Els estudiants s'han d'examinar d'una fase general, que és obligatòria i consta de cinc exàmens, i d'una d'específica, voluntària i que serveix per pujar nota. En la fase general, fan les proves de llengua catalana i literatura, llengua castellana i literatura, llengua estrangera i història. També tenen una matèria a escollir entre les comunes d'opció del batxillerat. Es tracta de fonaments de les arts, llatí, matemàtiques i matemàtiques aplicades a les ciències socials.